થોડા સમય પહેલા રજા લઈ ગયેલા જલન માતરીસાહેબ મુશાયરાના રાજા હતા. તેઓ ખેડા જીલ્લાના માતર ગામના, માટે નામની પાછળ ‘માતરી’ લાગેલું. વર્ષ ૧૯૬૦ની વાત છે. તેમના પિતાનું અવસાન થયું. દુઃખદ પ્રસંગ હતો. સગા-સંબંધીઓ બહારથી આવ્યા હતા. જલનસાહેબના ઘરની સામે મોટું મેદાન હતું. ઉનાળાની ઋતુ હતી. કાતિલ ગરમી પડી રહી હતી. મહેમાનોને આરામ કરાવવા માટે બહાર મેદાનમાં પથારીઓ કરી હતી. ત્યાં જ અડધી રાતે અચાનક વાદળાં ઘેરાયાં અને વરસાદ વરસ્યો એટલે મેદાનમાંથી બધાંને ભાગવું પડ્યું. દુઃખમાં દુઃખ ઉમેરાયું.